望黄山
作者：周紫芝
朝代：宋

paragraphs: 宿雲忽解駁，曉色明朝暾。
高秋寓遠目，萬象秋毫分。
羣峰雜遝來，突騎從横奔。
驊騮獨驤首，迥出凢馬羣。
嵩高實維嶽，羅列如兒孫。
玉京與金闕，亭亭在雲巒。
羣仙驂蒼虬，冠珮朝至尊。
往者風露夕，妙奏聞清圓。
名理以絃歌，異事父老傳。
丹成已仙去，流脈在山根。
至今茲山下，幽泉湛餘温。
安得從浴沂，聊以濯我冠。
一沐去塵土，再沐生羽翰。
朝遊參安期，暮躅追羡門。
振足八荒外，垂手青雲端。